王丞分惠碧桃樹再賦奉謝
作者：戴表元
朝代：宋

paragraphs: 水星之精天上遊，春風歲歲蒼龍頭。
偶然根葉著下土，散作人間百花樹。
莫疑君家此花無種生，定是天上蒼龍精。
白玉之趺青玉簇，開花既奇成又速。
三年方駭大如林，五年已見高踰屋。
我來吟作書林花，烟塵萬捲重抽芽。
君家原有孝義種，自來青州丞相家。
爲君出芝草，芝草那能千日好。
爲君結琥珀，琥珀恐爲貪者獲。
不如此花混在春花叢，歲歲與君同春風。
春風同賞復同吟，願與主人同好心。
更令此花分作千百本，處處種成君子林。